મારા મનમાં એક જ વાત હતી કે હું લઈ શકું એ ક્ષમતા સુધી મારે જોખમ ખેડવું જોઈએ. મને ખબર હતી કે મહેનત અને સફળતા વચ્ચે એક સંબંધ છે. ‘ક્રિશ ૩’ માટે જે બજેટની જરૂર હતી એ બજેટ અમે કોઈ કાળે કાઢી શકીએ એમ નહોતા અને એટલે ફિલ્મની સ્પેશ્યલ ઇફેક્ટ્સ માટે જે વિઝ્યુઅલ ઇફેક્ટ્સ (VFX)ની જરૂર હતી એ અમે ઇન્ડિયામાં જ ડિઝાઇન કરી. અરે, અમે જ્યારે સ્ક્રિપ્ટ પર કામ કરતા હતા ત્યારે પણ અમે અનેક વખત સ્ક્રિપ્ટ પડતી મૂકવાનો પણ વિચાર કર્યો હતો. રાઇટિંગ દરમ્યાન પણ ડૅડ (રાકેશ રોશન)એ સ્ક્રિપ્ટ ત્રણથી ચાર વાર અટકાવી દીધી હતી, પણ સરવાળે અમે આગળ વધતા રહ્યા અને બ્રહ્માંડ થકી અમને સહકાર મળતો રહ્યો. આ આખી પ્રોસેસ દરમ્યાન અમારા મનમાં આછોસરખો ડર રહ્યા કરતો હતો. ફિલ્મનું બજેટ ખરેખર ખૂબ જ વધારે હતું એટલે લોકોને માત્ર ફિલ્મ ગમવી જ ન જોઈએ, પણ ફિલ્મના પ્રેમમાં પડવા જોઈએ એ અમને ખબર હતી.